Снимка: БГНЕС

Банско близо денонощие е под карантина, която ще продължи две седмици. Забранено е влизането и излизането в града, с изключение на доставчици на хранителни стоки и лекарства. Мярката беше въведена в 19 часа вчера.

Всеки, който наруши карантината, го заплашват до 5 години затвор или глоба. Всички, останали под карантина, не могат да излизат по улиците, освен за лекарства, храна или до банка.

Обстановката е напрегната, предвид че има хора, които искат да напуснат града, но не могат да го сторят. По-рано 3 автобуса с чуждестранни туристи бяха ескортирани, за да отпътуват към родината си.

В Банско има 5 общопрактикуващи лекари и четирима лекари. Те отчитат, че има недостиг на маски, ръкавици и дезинфектанти.

Рано тази сутрин, първите, които чакаха да влязат в Банско, бяха снабдителите на хляб. Наложи се обаче да стоят близо три часа на пропускателния пункт, тъй като органите на реда не ги допуснаха да влязат навътре.

Около осем часа тази сутрин се образува и голяма колона от автомобили, чакащи да получат разрешение да напуснат Банско. Част от хората дори тръгнаха пеша.

Иван Кадев - кмет на община Банско: „Считам, че мерките не са драстични, а са необходими, може би малко закъснели.

В аптеките все още няма маски, дезинфектанти и ръкавици, оплакват се хората. Хранителните магазини са заредени и не липсват продукти.

В много от хранителните магазини, аптеките, бензиностанциите и банките, персоналът е от съседни на Банско населени места и това създава проблем за работата им. От общината отправиха апел към собствениците да назначат временно на работа местни хора или да променят работното време, така че да не се стига до затваряне на обектите.

Контролните пропускателни пунктовете на трите изхода на Банско - към Разлог, Добринище и с. Баня са изнесени на такова разстояние, че животновъдите да могат да стигат до фермите си, съобщиха от кризисния щаб. Тяхното движение е при специален режим, предстои да бъде обявен начинът за доставката на фураж. Производителите на мляко могат да изнасят продукцията си до мандрите със съдействието и под контрола на представителите на Агенцията по храните и РЗИ на пунктовете.

Мерки за ограничаване на заразата бяха предприети в Разлог, след като вчера стана ясно, че 50-годишен мъж от Разлог, който работи в Банско, е заразен с СОVID-19. Той е изолиран в местната болница в задоволително състояние.

Красимир Герчев - кмет на Разлог: Днеска трябва да се вземат проби на контактните лица. Единственото, което мен ме притеснява е, че това са лекарите във вътрешно отделение и хората, които работят в болницата.

За медиците в болницата в Разлог са доставени 20 предпазни костюма и около 2000 маски.